Predkladacia  správa

             V súlade s § 19 ods. 1 písm. a) zákona č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov, predkladá Úrad pre dohľad nad zdravotnou starostlivosťou (ďalej len „úrad“) Správu o činnosti úradu za rok 2008 (ďalej len „správa“). 

	Prvá časť správy podáva základné informácie o orgánoch úradu, jeho organizačnom členení a personálnom vybavení. Rokovania samosprávnych orgánov (Správna a Dozorná rada) boli organizované podľa schválených plánov, boli pravidelné a zamerané predovšetkým na zásadné problémy verejného zdravotného poistenia a správneho poskytovania zdravotnej starostlivosti. Obidva samosprávne orgány podporovali a iniciovali činnosti a návrhy na legislatívne zmeny, ktoré by upravili postavenie úradu a zefektívnili jeho činnosti. Dozorná rada pravidelne kontrolovala hospodárenie úradu, operatívne reagovala na aktuálne problémy a zaujímala sa o podania (podnety, sťažnosti, petície) riešené úradom, ktoré predkladali príslušné sekcie. Vzdelanostná náročnosť pri personálnom obsadení vyplýva z pôsobnosti úradu, pozície vedúcich zamestnancov boli obsadené výberovým konaním v súlade so zákonom č. 552/2003 Z. z. o výkone práce vo verejnom záujme.

	V oblasti verejného zdravotného poistenia nebola v roku 2008 úradu doručená žiadna žiadosť o vydanie povolenia na vykonávanie zdravotného poistenia. Dňa 02.05.2008 jediný akcionár Európskej zdravotnej poisťovne, a. s. doručil na úrad rozhodnutie o zrušení a vstupe zdravotnej poisťovne do likvidácie. Úrad bezodkladne nariadil dočasný prevod poistného kmeňa do Spoločnej zdravotnej poisťovne, a. s. s cieľom zabezpečiť poistný vzťah a zdravotnú starostlivosť poistencom bez obmedzenia ich zákonných práv. Úrad podal dňa 06.10.2008 na Okresnom súde Bratislava I. návrh na vyhlásenie konkurzu na Európsku zdravotnú poisťovňu, a. s. v likvidácii. Uvedený súd návrh prijal a následne vyhlásil konkurz. K 01.01.2009 nariadil úrad bezodplatný trvalý prevod poistného kmeňa do vyššie uvedenej zdravotnej poisťovne.

	Úrad aj v roku 2008 zabezpečoval výkon dohľadu nad zdravotným poistením na základe plánu dohľadu, jeho vlastnej iniciatívy ako i podnetov poistencov, platiteľov poistného a zdravotných poisťovní. Celkovo bolo vykonaných 40 dohľadov, z toho 28 na diaľku a 12 na mieste.

	Jednou z ťažiskových činností úradu je vydávanie platobných výmerov na základe návrhov zdravotných poisťovní. V roku 2008 evidoval úrad 77 450 návrhov, na ich základe začal prvostupňové správne konania na svojich pobočkách pre vymáhanie pohľadávok v celkovej výške 2 329 mil. Sk.

	Úrad má kompetenciu ukladať pokuty poistencom alebo platiteľom poistného za nesplnenie povinností uložených zákonom. Ide hlavne o oznamovacie povinnosti voči zdravotným poisťovniam a povinnosti riadne a včas hradiť preddavky na verejné zdravotné poistenie. V roku 2008 úrad evidoval celkom 5 161 právoplatných rozhodnutí o uložení pokuty v celkovej výške 10 552 tis. Sk.

	Úlohy styčného orgánu pre poskytovanie zdravotnej starostlivosti uhrádzanej na základe verejného zdravotného poistenia vo vzťahu k styčným orgánom členských štátov Európskej únie, Nórska, Lichtenštajnska, Islandu a Švajčiarska plní úrad na štandardnej úrovni. Činnosť v tejto oblasti bola zameraná predovšetkým na metodickú činnosť vo vzťahu k zdravotným poisťovniam v SR, rozvíjanie spolupráce so styčnými orgánmi a na činnosť zástupcov úradu v Technickej komisii pre spracovanie údajov a v Audítorskej rade.
	V oblasti poskytovanie zdravotnej starostlivosti úrad riešil 1 631 podaní. V rámci vykonaných dohľadov u poskytovateľov zdravotnej starostlivosti boli zistené porušenia § 4 ods. 3 zákona č. 576/2004 Z. z. Okrem toho boli zistené aj porušenia vo vedení zdravotnej dokumentácie, poučenia a informovaného súhlasu, prípadne ďalšieho porušenia zo strany poskytovateľov zdravotnej starostlivosti v zmysle § 79 zákona č. 578/2004 Z. z. o poskytovateľoch zdravotnej starostlivosti.

	Súdnolekárska a patologickoanatomická činnosť je špecifická oblasť činnosti úradu zahŕňajúca prehliadky a prevozy mŕtvych tiel, pitvy i činnosť laboratórnych úsekov (histológia, toxikológia). Od 01.04.2008 vznikla sekcia súdneho lekárstva a patologickej anatómie v dôsledku potreby zabezpečiť efektívnejšie priame riadenie a flexibilnejšie riešenie prevádzkových problémov súdnolekárskych a patologickoanatomických pracovísk. Zmena systému riadenia sa osvedčila, problémom zostáva priestorové vybavenie niektorých pracovísk na úrovni vyžadovanej regionálnymi úradmi verejného zdravotníctva.

	Úrad v rámci svojej pôsobnosti vykonával taktiež dohľad nad nákupom zdravotnej starostlivosti. Išlo o posúdenie dodržiavania zákonných podmienok v súvislosti so zmluvnými vzťahmi medzi poskytovateľmi zdravotnej starostlivosti a zdravotnými poisťovňami i úrovne úhrady za poskytnutú zdravotnú starostlivosť. S cieľom aktívne prispieť k riešeniu aktuálnych problémov v oblasti nákupu zdravotnej starostlivosti úrad organizoval pracovné stretnutia so zdravotnými poisťovňami, stavovskými organizáciami, asociáciami poskytovateľov zdravotnej starostlivosti a s inými inštitúciami, pôsobiacimi v systéme zdravotníctva v SR.
             Dozorná rada úradu v súlade s § 27 ods. 1 písm. c) zákona č. 581/2004 Z. z. na svojom zasadnutí dňa 18.06.2009, uznesením č. 89/2009 prerokovala návrh správy o činnosti a odporučila  ju Správnej rade  úradu schváliť.

            Správna rada úradu v súlade s § 25 ods. 1 písm. a) zákona č. 581/2004 Z. z. na svojom zasadnutí dňa 23.06.2009, uznesením č. 180/2009 schválila  Správu o činnosti úradu za rok 2008 a uložila predsedovi Úradu pre dohľad nad zdravotnou starostlivosťou predložiť ju vláde SR.